ວັນທີ 22 ກໍລະກົດ 2022 ນີ້, ທ່ານ ສາຍອູ ພູມສາລີ ຮອງຫົວໜ້າສະຖາບັນຄົ້ນຄວ້ານິຕິກໍາ ສະພາແຫ່ງຊາດ ພ້ອມຄະນະ ໄດ້ເຄື່ອນໄຫວຢ້ຽມຢາມ ແລະ ເຮັດວຽກຮ່ວມກັບສະພາປະຊາຊົນແຂວງ ເຊກອງ ເຊິ່ງໃຫ້ການຕ້ອນຮັບໂດຍທ່ານ ນາງ ຄໍາເສັງ ທຸມມະວົງສາ ຮອງປະທານສະພາປະຊາຊົນແຂວງ, ມີບັນດາທ່ານຄະນະປະຈໍາ, ຄະນະກໍາມະການ, ຄະນະເລຂາທິການ ພ້ອມດ້ວຍພະນັກງານ-ລັດຖະກອນສະພາປະຊາຊົນແຂວງ ເຂົ້າຮ່ວມ ຢູ່ທີ່ສະໂມສອນສະພາປະຊາຊົນແຂວງ ເຊກອງ.
ທ່ານ ສາຍອູ ພູມສາລີ ໄດ້ກ່າວວ່າ: ຈຸດປະສົງການລົງມາເຄື່ອນໄຫວຢ້ຽມຢາມ ແລະ ເຮັດວຽກ ຮ່ວມກັບ ສະພາປະຊາຊົນແຂວງ ເຊກອງ ໃນຄັ້ງນີ້ ກໍເພື່ອເປັນການປະຕິບັດພາລະບົດບາດຂອງສະຖາບັນຄົ້ນຄວ້ານິຕິກໍາສະພາແຫ່ງຊາດ ໃນການເປັນເສນາທິການ ແລະ ການເປັນໃຈກາງໃນການຄົ້ນຄວ້າວິທະຍາສາດ, ການຍົກສູງຂີດຄວາມສາມາດ, ການສະໜອງຂໍ້ມູນ-ຂ່າວສານໃຫ້ແກ່ສະພາແຫ່ງຊາດ ແລະ ສະພາປະຊາຊົນແຂວງ ໃຫ້ມີປະສິດທິພາບ ແລະ ປະສິທິຜົນສູງ. ພ້ອມນີ້, ຍັງເປັນການຕິດຕາມ, ກະຕຸກຊຸກຍູ້ ແລະ ເກັບກໍາຂໍ້ມູນພື້ນຖານໃຫ້ແກ່ການກໍານົດຫົວຂໍ້, ເນື້ອໃນ ແລະ ຮູບການ ໃນການຝຶກອົບຮົມ, ການຄົ້ນຄວ້າ ແລະ ການສະໜອງຂໍ້ມູນ-ຂ່າວສານ ໃຫ້ແກ່ ສສຊ-ສສຂ ແລະ ວິຊາການທີ່ເປັນເສນາທິການ, ທັງເປັນການປັບປຸງຂອດການປະສານງານ ໃນການປະຕິບັດວຽກງານທີ່ກ່ຽວຂ້ອງ ລະຫວ່າງ ສະຖາບັນ ກັບ ສະພາປະຊາຊົນແຂວງ ໃຫ້ມີປະສິດທິພາບ ແລະ ປະສິດທິຜົນດີຂຶ້ນກວ່າເກົ່າ.
ພ້ອມນັ້ນ, ທ່ານ ນາງ ຄໍາໄພ ວິລະສານ ເລຂາທິການ ສະພາປະຊາຊົນແຂວງ ເຊກອງ ໄດ້ລາຍງານໂດຍຫຍໍ້ກ່ຽວກັບຜົນສໍາເລັດການເຄື່ອນໄຫວວຽກງານ ນັບແຕ່ກອງປະຊຸມຄັ້ງປະຖົມມະລຶກ ຂອງສະພາປະຊາຊົນແຂວງເຊກອງ ຊຸດທີ II ຮອດປະຈຸບັນ ແລະ ທິດທາງແຜນການໃນຕໍ່ໜ້າ ໂດຍສະເພາະບັນດາໜ້າວຽກທີ່ຕິດພັນກັບແຜນການເຄື່ອນໄຫວຂອງສະຖາບັນຄົ້ນຄວ້ານິຕິກໍາ ສະພາແຫ່ງຊາດເປັນຕົ້ນ: ການຈັດຕັ້ງປະຕິບັດວຽກງານການຝຶກອົບຮົມ-ສໍາມະນາ, ວຽກງານການປັບປຸງຫ້ອງສະໝຸດ ຫຼື ຫ້ອງອ່ານ, ການສ້າງຖານຂໍ້ມູນ ແລະ ສະໜອງຂໍ້ມູນໃຫ້ແກ່ ສະມາຊິກສະພາແຫ່ງຊາດ ແລະ ສະມາຊິກສະພາປະຊາຊົນແຂວງ ໃນແຕ່ລະໄລຍະ, ການສ້າງ ແລະ ປັບປຸງນິຕິກໍາໃຕ້ກົດໝາຍ ຂອງສະພາປະຊາຊົນແຂວງ ແລະ ດ້ານການຕິດຕາມກວດກາການຈັດຕັ້ງປະຕິບັດນິຕິກໍາໃຕ້ກົດໝາຍ ແລະ ບັນຫາສໍາຄັນຕ່າງໆຂອງທ້ອງຖິ່ນ.
ພາຍຫຼັງທີ່ໄດ້ຮັບຟັງການລາຍງານຂອງ ທ່ານ ເລຂາທິການສະພາປະຊາຊົນແຂວງແລ້ວ ບັນດາຜູ້ແທນກອງປະຊຸມກໍໄດ້ພ້ອມກັນປະກອບຄໍາຄິດຄໍາເຫັນ, ແລກປ່ຽນ, ຖອດຖອນບົດຮຽນເຊິ່ງກັນ ແລະ ກັນ ຢ່າງມີຈຸດສຸມ ເຊິ່ງເຫັນໄດ້ຫຼາຍບັນຫາທີ່ເກີດຂຶ້ນຢູ່ໃນທ້ອງຖິ່ນ ແລະ ຍັງມີຄວາມຕ້ອງການຫຼາຍໆຢ່າງ ທີ່ຈະໄດ້ພ້ອມກັນປັບປຸງແກ້ໄຂໃຫ້ເປັນລະບົບຄົບຊຸດ ແລະ ໃຫ້ມີຄວາມໜັກແໜ້ນເຂັ້ມແຂງຍິ່ງຂຶ້ນ.
#ໂດຍ:ນາລີວັນ.